(ສພຊ) ຕອນບ່າຍວັນທີ 1 ຕຸລາ 2018, ທີ່ຫ້ອງປະຊຸມຄະນະເລຂາທິການສະພາແຫ່ງຊາດ (ຫລັກ 6) ນະຄອນຫລວງວຽງຈັນ ໄດ້ມີພິທີປິດຊຸດເຝິກອົບຮົມທິດສະດີການເມືອງ ແລະ ການປົກຄອງ ໄລຍະສັ້ນ 45 ວັນ ຊຸດທີ IV ໃຫ້ແກ່ສະມາຊິກພັກ-ພະນັກງານຂອງສະພາແຫ່ງຊາດ ໂດຍການເປັນປະທານຂອງສະຫາຍ ນາງ ສີໃສ ລືເດດມູນສອນ ຮອງເລຂາຄະນະບໍລິຫານງານພັກສະພາແຫ່ງຊາດ, ຮອງປະທານສະພາແຫ່ງຊາດ; ມີສະຫາຍ ສະມຸດທອງ ສົມພານິດ ຄະນະພັກ, ຮອງຫົວຫນ້າສະຖາບັນການເມືອງ ແລະ ການປົກຄອງແຫ່ງຊາດ, ສະຫາຍ ເຄນ ລໍວັນໄຊ ຮອງເລຂາຄະນະພັກ ຮອງປະທານອົງການກວດສອບແຫ່ງລັດ, ມີບັນດາຄະນະພັກສະພາແຫ່ງຊາດ, ຜູ້ຕາງຫນ້າໜ່ວຍພັກ, ສະມາຊິກພັກ, ຕາງໜ້າອົງການຈັດຕັ້ງມະຫາຊົນ ແລະ ນັກເຝິກອົບຮົມ ແລະ ພະນັກງານທີ່ກ່ຽວຂ້ອງ ເຂົ້າຮ່ວມ.
ໃນພິທີ, ທ່ານ ນາງ ປິ່ງຄຳ ລາຊະສິມມາ ຄະນະພັກສະພາແຫ່ງຊາດ ໄດ້ຜ່ານບົດສະຫລຸບການເຝິກອົບຮົມທິດສະດີການເມືອງ ແລະ ການປົກຄອງ ໄລຍະສັ້ນ 45 ວັນ ຂອງສະພາແຫ່ງຊາດ ຊຸດທີ IV. ຫລັງຈາກນັ້ນ, ກໍໄດ້ມີພິທີມອບໃບຢັ້ງຢືນໃຫ້ແກ່ນັກເຝິກອົບຮົມ ທັງໝົດ 34 ສະຫາຍ ຍິງ 18 ສະຫາຍ, ໃນນັ້ນ ເປັນພະນັກງານຫລັກແຫລ່ງຂອງໜ່ວຍພັກຮາກຖານອ້ອມຂ້າງຄະນະພັກສະພາແຫ່ງຊາດ 29 ສະຫາຍ ຍິງ 16 ສະຫາຍ, ເປັນສະມາຊິກພັກສົມບູນ 15 ສະຫາຍ ຍິງ 6 ສະຫາຍ, ສະມາຊິກພັກສໍາຮອງ 14 ສະຫາຍ ຍິງ 7 ສະຫາຍ, ມະຫາຊົນ 5 ສະຫາຍ ຍິງ 4 ສະຫາຍ ແລະ ມາຈາກອົງຄະນະພັກອົງການກວດສອບແຫ່ງລັດ ເຊິ່ງເປັນສະມາຊິກພັກສົມບູນ 5 ສະຫາຍ ຍິງ 2 ສະຫາຍ, ເຊິ່ງມອບໂດຍສະຫາຍ ນາງ ສີໃສ ລືເດດມູນສອນ ແລະ ສະຫາຍ ສະມຸດທອງ ສົມພານິດ.
ຜ່ານການເຝິກອົບຮົມດັ່ງກ່າວ ນັກເຝິກອົບຮົມໄດ້ມີຄວາມຮັບຮູ້ຢ່າງເປັນລະບົບ ແລະ ເຂົ້າໃຈຈະແຈ້ງ ກ່ຽວກັບບັນດາຫລັກມູນພື້ນຖານຂອງທິດສະດີມາກ-ເລນິນ ໃນເງື່ອນໄຂໃໝ່; ເຂົ້າໃຈຈະແຈ້ງ ກ່ຽວກັບແນວທາງການປ່ຽນແປງໃໝ່ຮອບດ້ານ ຢ່າງມີຫລັກການຂອງພັກເຮົາ ແລະ ກຳແໜ້ນຕື່ມກ່ຽວກັບບົດບາດການນຳພາຂອງພັກ ແລະ ການຄຸ້ມຄອງຂອງລັດຕໍ່ກົນໄກເສດຖະກິດຕະຫລາດ ແລະ ນະໂຍບາຍສັງຄົມຈຳນວນໜຶ່ງ. ນອກຈາກນັ້ນ, ຍັງເຫັນໄດ້ຈຸດໝາຍກ້າວຂຶ້ນໄປຕາມເສັ້ນທາງສັງຄົມນິຍົມເທື່ອລະກ້າວ ຂອງພັກເຮົາ, ເຫັນໄດ້ຢ່າງຈະແຈ້ງຕໍ່ກົນອຸບາຍຂອງສັດຕູ ແລະ ອິດທິກຳລັງປໍລະປັກທີ່ຢາກຫັນປ່ຽນພວກເຮົາໂດຍສັນຕິ; ເຮັດໃຫ້ນັກເຝິກອົບຮົມຂອງ 2 ອົງການ ເບິ່ງບັນຫາຢ່າງພາວະວິໄສ ແລະ ມີວິທະຍາສາດ, ມີທັດສະນະຫລັກໝັ້ນ ແລະ ມີວິໄສທັດ ຕາມແນວທາງນະໂຍບາຍຂອງພັກ-ລັດ.
ຜ່ານການປະເມີນຄວາມຮັບຮູ້ ເຫັນວ່າມີຫລາຍສະຫາຍປະເມີນຕົນເອງແບບພາວະວິໄສ ການປະເມີນຄວາມຮັບຮູ້ຕົນເອງສູງສຸດ 100% ແລະ ຕໍ່າສຸດ 60% ແລະ ການປະເມີນສະເລ່ຍ 79,7%, ສ່ວນການຕີລາຄາການປະເມີນຜົນການສິດສອນຂອງອາຈານທັງໝົດ 30 ທ່ານ ແມ່ນຈັດໃນປະເພດດີຫລາຍເຊັ່ນ: ການສົ່ງຄວາມຮູ້ໄດ້ 88%, ການອະທິບາຍສົມທຽບໄດ້ 85% ແລະ ບັນຍາກາດໃນການສິດສອນໄດ້ 84%. ຜ່ານການປ້ອງກັນບົດເກັບກ່ຽວຄວາມຮັບຮູ້ ຄະນະກຳມະການປ້ອງກັນບົດໄດ້ໃຫ້ຂຶ້ນປ້ອງກັນບົດເປັນລາຍບຸກຄົນ ໂດຍຈັດຕີລາຄາຄວາມຮັບຮູ້ຂອງນັກເຝິກ ປະເພດດີເລີດ 1 ສະຫາຍ, ປະເພດດີຫລາຍ 25 ສະຫາຍ ຍິງ 13 ສະຫາຍ, ປະເພດດີ 8 ສະຫາຍ ຍິງ 5 ສະຫາຍ. ສ່ວນຜົນການຕີລາຄາຂອງຄະນະຮັບຜິດຊອບເຝິກອົບຮົມ ໄດ້ຈັດປະເພດດີຫລາຍ 26 ສະຫາຍ ຍິງ 13 ສະຫາຍ ເທົ່າກັບ 76,47%, ດີ 8 ສະຫາຍ ຍິງ 5 ສະຫາຍ ເທົ່າກັບ 23,53%; ນັກເຝິກອົບຮົມໄດ້ຮຽນຮູ້ກ່ຽວກັບວຽກງານຂອງສະພາແຫ່ງຊາດ ແລະ ການນຳພາຮອບດ້ານຂອງຄະນະພັກສະພາແຫ່ງຊາດ ໂດຍການຂຶ້ນຫ້ອງເພີ່ມຂອງກຳມະການຄະນະພັກສະພາແຫ່ງຊາດໄດ້ເຮັດໃຫ້ນັກເຝິກອົບຮົມມີຄວາມເຂົ້າໃຈເລິກເຊິ່ງກ່ຽວກັບວຽກງານຂອງສະພາແຫ່ງຊາດ ແລະ ການນຳພາຂອງຄະນະພັກ; ເຮັດໃຫ້ສະມາຊິກພັກຂອງຄະນະບໍລິຫານງານພັກສະພາແຫ່ງຊາດ ໄດ້ຜ່ານການບໍຳລຸງທິດສະດີການເມືອງ-ການປົກຄອງ ເພີ່ມຂຶ້ນ 8,8% ທຽບໃສ່ພາຍຫລັງການເຝິກອົບຮົມທິດສະດີການເມືອງ ແລະ ການປົກຄອງ ຊຸດທີ III ຂອງສະພາແຫ່ງຊາດ ຫລື ກວມ 94,9% ຂອງສະມາຊິກພັກທັງໝົດຂອງສະພາແຫ່ງຊາດ; ມີສະຖານທີ່ພ້ອມດ້ວຍອຸປະກອນຮັບໃຊ້ໃນການເຝິກອົບຮົມຄົບຖ້ວນພໍສົມຄວນ.